‘Diewe’ vas ná hoëspoed-jaagtogDie voertuig wat deur polisiebeamptes agternagesit is. Foto: SAPD/ANA Drie vermeende diewe is Woensdagmiddag ná ŉ hoëspoed-jaagtog in die suidelike woonbuurte van Kaapstad in hegtenis geneem. Lt.kol. Andre Traut, woordvoerder van die polisie, het gesê lede van die Wes-Kaapse blitspatrollie het net ná 12:00 gesien hoe ŉ voertuig deur ŉ rooi verkeerslig jaag. Dit het die beamptes laat onraad merk en hulle het die voertuig agternagesit. “Die voertuig se nommerplaat is getoets en dit het aan die lig gekom dat die voertuig in Somerset-Wes gesteel is,” het Traut gesê. “In ŉ poging om die polisie te ontduik, het die bestuurder teen ŉ yslike spoed gejaag en in Klipperweg in Rondebosch teen ŉ ander voertuig gebots. Die voertuig het uiteindelik in Hoofweg tot stilstand gekom.” Die polisie het die drie insittendes in die motor, onderskeidelik 25, 26 en 31 jaar oud, in hegtenis geneem. Terwyl die voertuig deursoek is, is verskeie huishoudelike items en juweliersware gevind wat vroeër die dag in Vishoek gesteel is. ŉ Koevoet is ook in die verdagtes se besit gevind. Traut het gesê die drie verdagtes sal in die hof verskyn sodra hulle aangekla is.